Source: https://www.najpravo.sk/dovodove-spravy/rok-2015/25-2015-z-z.html
Timestamp: 2020-01-29 15:41:37+00:00

Document:
25/2015 Z. z. | Rok 2015 | Najprávo.sk - najlepší právny poradca
23.6. 2015, 17:22 | najpravo.sk
Účelom vládneho návrhu zákona je reagovať na novú situáciu, ktorá vznikla od 1. januára 2015 po spustení výplatnej fázy dôchodkov zo systému starobného dôchodkového sporenia (II. pilier). Ukazuje sa, že aj vzhľadom na výšku dôchodkov, ktoré sú sporiteľom za ich nasporené sumy ponúkané, je v súčasnosti účasť v II. pilieri pre istú skupinu sporiteľov nevýhodná. V tejto súvislosti vládny návrh zákona umožňuje sporiteľom v II. pilieri prehodnotiť svoje rozhodnutie a vystúpiť z tohto systému v období od 15. marca 2015 do 15. júna 2015. Obdobne ako pri predchádzajúcich otvoreniach II. piliera, bude týmto zákonom umožnený aj vstup do II. piliera.
Navrhuje sa umožniť vystúpiť z II. piliera všetkým sporiteľom, okrem tých, ktorí si dohodli vyplácanie starobného dôchodku alebo predčasného starobného dôchodku s poisťovňou alebo s dôchodkovou správcovskou spoločnosťou alebo ktorí si dohodli so svojou dôchodkovou správcovskou spoločnosťou vyplácanie výnosu z investovania.
Sporiteľ, ktorý sa rozhodne vystúpiť z II. piliera, musí Sociálnej poisťovni doručiť písomné oznámenie, ktorého súčasťou je prejav vôle, aby mu zaniklo právne postavenie sporiteľa. Sociálna poisťovňa o doručení tohto písomného oznámenia informuje sporiteľovu dôchodkovú správcovskú spoločnosť. Tá následne prevedie sporiteľovu nasporenú sumu tvorenú z povinných príspevkov vrátane výnosu z týchto príspevkov na účet Sociálnej poisťovne v Štátnej pokladnici. V prípade, že si sporiteľ platil dobrovoľné príspevky, nasporená suma tvorená z týchto príspevkov vrátane výnosu mu bude vyplatená.
Súčasťou vládneho návrhu zákona sú aj dva novelizačné články, ktorými sa dopĺňajú ďalšie zákony.
Novelizačným čl. II, ktorým sa dopĺňa zákon č. 461/2003 Z. z. o sociálnom poistení v znení neskorších predpisov, sa navrhujú nevyhnutné legislatívne úpravy v súvislosti so zánikom právneho postavenia sporiteľa z titulu jeho vystúpenia z II. piliera.
Novelizačným čl. III., ktorým sa dopĺňa zákon č. 595/2003 Z. z. o dani z príjmov v znení neskorších predpisov, sa navrhuje, aby sporitelia, ktorí v minulosti využili v súvislosti s platením dobrovoľných príspevkov daňové zvýhodnenie a rozhodnú sa vystúpiť z II. piliera, boli povinní zvýšiť si základ dane o sumu uplatnených zaplatených dobrovoľných príspevkov.
Vplyv na rozpočet verejnej správy, podnikateľské prostredie, ani vplyv na hospodárenie obyvateľstva, resp. na sporiteľov nie je možné odhadnúť, pretože nie je možné odhadnúť počet sporiteľov, ktorí vystúpia zo systému starobného dôchodkového sporenia a ktorí vstúpia do systému starobného dôchodkového sporenia. Vládny návrh zákona nemá vplyv na životné prostredie ani na informatizáciu spoločnosti.
Navrhuje sa, aby zákon nadobudol účinnosť 15. marca 2015.
K § 123aq
V odseku 1 sa určuje, že v období od 15. marca 2015 do 15. júna 2015 sa môže sporiteľ (fyzická osoba, ktorá je ku dňu účinnosti navrhovaného zákona sporiteľom) rozhodnúť vystúpiť z II. piliera. Ak sa sporiteľ rozhodne z II. piliera vystúpiť, musí Sociálnej poisťovni doručiť písomné oznámenie, ktorého súčasťou je prejav vôle, aby mu zaniklo právne postavenie sporiteľa.
V odseku 1 sa ďalej definuje okruh sporiteľov, na ktorých sa bude možnosť výstupu z II. piliera vzťahovať. Navrhuje sa umožniť vystúpiť z II. piliera všetkým sporiteľom, okrem tých, ktorí si dohodli vyplácanie starobného dôchodku alebo predčasného starobného dôchodku s poisťovňou alebo s dôchodkovou správcovskou spoločnosťou alebo ktorí si dohodli so svojou dôchodkovou správcovskou spoločnosťou vyplácanie výnosu z investovania.
Sporiteľovi, ktorý sa rozhodol pre vystúpenie z II. piliera, zaniká dňom doručenia písomného oznámenia Sociálnej poisťovni právne postavenie sporiteľa, účasť na starobnom dôchodkovom sporení a zmluva o starobnom dôchodkovom sporení a na takéhoto sporiteľa sa bude vždy nazerať tak, ako keby nikdy sporiteľom nebol (odsek 2). Informáciu o tom, že sa sporiteľ rozhodol z II. piliera vystúpiť, je Sociálna poisťovňa povinná bez zbytočného odkladu po jej prijatí oznámiť sporiteľovej dôchodkovej správcovskej spoločnosti (odsek 4).
V praxi môže nastať situácia, kedy sporiteľ požiada o starobný alebo predčasný starobný dôchodok z II. piliera, avšak následne svoje rozhodnutie prehodnotí a rozhodne sa z II. piliera vystúpiť. V prípade, že si takýto sporiteľ ešte výplatu starobného dôchodku alebo predčasného starobného dôchodku s poisťovňou alebo s dôchodkovou správcovskou spoločnosťou nedohodol a ani si v minulosti nedohodol výplatu výnosu z investovania, výstup z II. piliera mu bude umožnený (odsek 1) a jeho pôvodná žiadosť o dôchodok z II. piliera sa považuje za vzatú späť (odsek 3).
Odseky 5 a 6 riešia dva základné okruhy. Prvým je skutočnosť, akým spôsobom sa má naložiť so sporiteľovou nasporenou sumou, ktorá je tvorená z povinných príspevkov a tou, ktorá je tvorená z dobrovoľných príspevkov. Nasporenú sumu tvorenú z povinných príspevkov prevedie dôchodková správcovská spoločnosť do Sociálnej poisťovne a nasporenú sumu tvorenú z dobrovoľných príspevkov vyplatí sporiteľovi. V oboch prípadoch sa prevádzajú, resp. vyplácajú, aj výnosy plynúce zo zhodnotenia zaplatených príspevkov. Druhým okruhom, ktorým sa odseky 5 a 6 zaoberajú, je spôsob určenia výšky prevádzanej, resp. vyplácanej sumy. Odsek 5 rieši štandardnú situáciu, kedy možno sporiteľovu nasporenú sumu určiť ako súčin počtu dôchodkových jednotiek evidovaných na jeho osobnom dôchodkovom účte a aktuálnej hodnoty dôchodkovej jednotky. Odsek 6 rieši situáciu, kedy takýmto spôsobom výšku sporiteľovej nasporenej sumy určiť nemožno, pretože z dôvodu podania žiadosti o starobný dôchodok alebo predčasne starobný dôchodok došlo z titulu vydania certifikátu k redemácii dôchodkových jednotiek evidovaných na osobnom dôchodkovom účte sporiteľa (§ 45). Odsek 6 rieši taktiež aj situáciu, akým spôsobom má dôchodková správcovská spoločnosť postupovať v prípade, že sa sporiteľ vo svojej žiadosti o starobný dôchodok (resp. predčasný starobný dôchodok) rozhodol zahrnúť do certifikátu len časť zo svojich dobrovoľných príspevkov (§ 44 ods. 8 a § 45 ods. 1).
Za účelom zvýšenia právnej istoty sporiteľa, ktorý sa rozhodne vystúpiť z II. piliera, sa v odseku 7 upresňuje posledný deň, kedy bude písomné oznámenie sporiteľa ešte akceptované.
K § 123ar
Obdobne ako pri predchádzajúcich otvoreniach II. piliera, bude osobám, ktoré ku dňu otvorenia II. piliera nebudú sporiteľmi, umožnený vstup do II. piliera.
K § 293dj a §293dk
V súvislosti s navrhovanou možnosťou výstupu zo systému starobného dôchodkového sporenia sa navrhujú s tým nevyhnutne spojené legislatívne úpravy aj v systéme sociálneho poistenia spočívajúce v úprave technickej stránky spracovania Sociálnou poisťovňou prijatých platieb od dôchodkovej správcovskej spoločnosti za tých sporiteľov, ktorí využili možnosť výstupu v určenom období.
K § 52ze
Daňovník, ktorý si znížil základ dane za zdaňovacie obdobia 2013, 2014 resp. 2015 uplatnením preukázateľne zaplatených dobrovoľných príspevkov na starobné dôchodkové sporenie a ktorému z vlastného podnetu zaniklo právne postavenie sporiteľa v období od 15. marca 2015 do 15. júna 2015 z dôvodu podania písomného oznámenia Sociálnej poisťovni podľa § 123aq zákona č. 43/2004 Z. z. je povinný o túto sumu si zvýšiť základ dane podaním daňového priznania za zdaňovacie obdobie, v ktorom mu bola táto suma vyplatená, alebo za bezprostredne nasledujúce zdaňovacie obdobie alebo túto sumu rozdeliť v akomkoľvek pomere do týchto dvoch zdaňovacích období, ak je to pre daňovníka výhodnejšie. Rovnako sa postupuje aj v prípade, ak daňovník uzatvoril dohodu o vyplácaní dôchodku programovým výberom podľa § 33a ods. 4 zákona č. 43/2004 Z. z.
Bratislava 28. januára 2015
25/2015 Z.z. Zákon, ktorým sa mení a dopĺňa zákon č. 43/2004 Z. z. o starobnom dôchodkovom sporení ...
ochrana osobnosti dokazovanie náhrada trov konania úroky z omeškania spotrebiteľ podielové spoluvlastníctvo súdne poplatky premlčanie bezpodielové spoluvlastníctvo manželov rekodifikácia trovy konania odvolanie mediácia dedenie dovolanie exekúcia náhrada škody spotrebiteľská zmluva oslobodenie od súdnych poplatkov judikatúra
Návštev: 11723358 | Pravidlá používania portálu | Napíšte nám | Tvorba web stránok, www.webcreators.sk | Webhosting - HostCreators | Admin

References: § 123
 § 45
 § 123
 § 293
 §293
 § 52
 § 123
 § 33